S-71/2019

Mál þetta, sem þingfest var og dómtekið fimmtudaginn 21. mars sl., er höfðað með ákæru Héraðssaksóknara þann 7. mars sl., á hendur H-kk-þgf P-kk-þgf R-kk-þgf, fyrir sérstaklega hættulega líkamsárás, með því að hafa að kvöldi 28. apríl 2018, í eldhúsaðstöðu fanga á Litla Hrauni, Eyrarbakka, ráðist á A, með því að slá hann í höfuðið með steikarpönnu, en við höggið brotnaði skaftið af pönnunni, og í beinu framhaldi af því slegið hann þrisvar sinnum í höfuðið með skafti steikarpönnunnar, allt með þeim afleiðingum að hann hlaut skurð á hægra gagnaugasvæði og bólgu á kjálka.

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Ákærði mætti við þingfestingu málsins ásamt S-kk-þgf K-kk-þgf K-kk-þgf lögmanni sem skipaður var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði fjórtán sinnum áður sætt refsingu. Á árunum 2005 til 2008 var ákærði fjórum sinnum dæmdur, meðal annars fyrir auðgunarbrot og önnur brot er varða fjárréttindi og var refsing hans í öllum tilvikum ákveðin fangelsi sem ýmist var skilorðsbundið að hluta eða í heild. Á árunum 2009 til 2015 var ákærði tíu sinnum fundinn sekur um meðal annars um ofbeldisbrot, auðgunarbrot og önnur brot er varða fjárréttindi og honum á því tímabili gert að sæta fangelsi í samtals níu ár og fjóra mánuði. En ákærði var þann 13. nóvember 2014 meðal annars fundinn sekur um tilraun til manndráps og þann 21. janúar 2015 um brot gegn 217. gr. almennra hegningarlaga nr. 19/1940. Að öðru leyti hefur sakaferill ákærða ekki áhrif við ákvörðun refsingar í máli þessu.

Refsing ákærða er með vísan til 73. gr. almennra hegningarlaga nr. 19/1940 hæfilega ákveðin fangelsi í tólf mánuði. Að virtum sakaferli ákærða þykja ekki efni til að skilorðsbinda refsinguna. Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar. Samkvæmt yfirliti lögreglu nemur útlagður sakarkostnaður samtals 13.212 kr., auk þóknunar skipaðs verjanda ákærða sem er hæfilega ákveðin 210.800 kr., að teknu tilliti til virðisaukaskatts, auk ferðakostnaðar verjanda, 26.400 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S O R Ð :

Ákærði, H-kk-nf P-kk-nf R-kk-nf, sæti fangelsi í tólf mánuði.

Ákærði greiði sakarkostnað samtals 250.412 krónur, þar af þóknun skipaðs verjanda, S-kk-ef K-kk-ef K-kk-ef lögmanns, 210.800 krónur, að teknu tilliti til virðisaukaskatts og ferðakostnað verjanda 26.400 krónur.

S-kvk-nf I-kvk-nf.